ایزمیرین چشمه قصبه‌سی ساحل‌لرینده علمی آراشدیرما آپاران قروپ قاناد آچیق‌لیغی 2 متر 21 سانتیمتر اولان نهنگ بیر واتوز تاپدی.
بونون واتوز نؤوونون دونیادا معین اولونموش ان بؤیوگو اولدوغونو بیلدیردیلر.
ایزمیرین اگه اونیورسیته‌سی سو محصول‌لاری فاکولته‌سی‌نین معلمی، دوچنت دوقتور ایلکر آیدین آپاردیق‌لاری آراشدیرمادا واتوزون "Dasyatis pasticana"  نؤوونه عایید اولدوغونو تعیین ائتدیک‌لرینی بیلدیردی، دونیادا بو جور واتوزون تاپیلدیغینی، اما قاناد آچیق‌لیغی‌نین 1 متر 41 سانتیمتر اولدوغونو سؤیله‌دی.
حیوانین جینسیتینی تثبیت اوچون قویروغونو قالدیردیق‌لاری سیرادا دوغدوغونو، قویروغونون دا کسیک اولدوغونو گؤردوک‌لرینی دئین ایلکلر آیدین واتوزون و دوغدوغو 8 بالانین اؤلچولرینی گؤتوره‌رک دنیزه بوراخیلدیق‌لارینی بیلدیردی.
تخمینن 450 کیلو آغیرلیغیندا اولان نهنگ واتوزون دوغماق اوچون ساحله یاخینلاشدیغینی تخمین ائتدیک‌لرینی سؤیله‌ین ایلکر آیدین اونو دا دئدی کی: "باشقا بیر بالیقچی گمی‌سی طرفین‌دن اوولاندیغی و زهرلی اولا بیله‌جگی احتیمالی ایله قویروغو کسیله‌رک دنیزه بوراخیلدیغینی دا تخمین ائتمک اولار".
ایلکر آیدین اونو دا علاوه ائتدی کی، دوچنت دوقتور علی اولاش ایله بیرلیکده تاپدیق‌لاری و آراشدیردیق‌لاری حیوانین خصوصیتلریله باغلی علمی راپور حاضرلانیر.
